送江端伯之隆興
作者：蔡沈
朝代：宋

paragraphs: 人生辛苦惟別離，况復心相知。
辛酸話別語不出，相看執手徒依依。
問君西遊何歸期，長途巉巖不可思。
春霜日暮山谷裏，寒風凜凜吹人衣。
中林啞啞烏欲棲，猿猱虎豹夾路啼。
路傍古屋掩柴扉，空房獨宿生新悲。
家山昨夜春始至，桃花初破梅花飛。
自非丈夫剛自許，誰不去住生狐疑。
惟君與我同此志，西湘東越頻驅馳。
番陽浩蕩六百里，南昌風物雄江西。
西山中峙高崔嵬，滕王傑閣橫江開。
五更東望紅浴日，魚龍蛟蜃驚相積。
陽門青松青可挹，劍池清水清可吸。
真人鶴嶺遺金丹，中峰蒼莽風常寒。
遊人西遊止此地，眼明足健應忘還。
閩山豈足展羽翮，湖光望極天地寬。
鯤鵬變化知有托，歸來長鋏寧須彈。